Drie vas, een dood ná gewapende huisroofDie polisie het drie ongelisensieerde vuurwapens en ammunisie in die verdagtes se besit gevind (Foto: Verskaf) Die polisie het Maandagmiddag ŉ vermeende rower doodgeskiet en drie ander in hegtenis geneem in Parkwood, Johannesburg. Dit volg nadat die vier glo by ŉ huis in die buurt probeer inbreek het. Die huiseienaar is ook in die proses ernstig gewond. Volgens lt.kol. Mavela Masondo, polisiewoordvoerder, het die verdagtes omstreeks 12:30 in ŉ Jeep Renegade toegang tot die huis se erf verkry. Hulle het die huiseienaar oorval, waarna ŉ skermutseling tussen die eienaar en verdagtes uitgebreek het. “Een van die verdagtes het die eienaar geskiet en al vier het in die Jeep gespring en op die vlug geslaan,” sê Masondo. Die polisie en plaaslike sekuriteitsmaatskappye in die omgewing het geweerskote gehoor en onmiddellik gereageer. Hulle het die verdagtes in die motor gewaar en agternagesit. “ŉ Skietgeveg het tussen die polisie en verdagtes uitgebreek. Een verdagte is in die proses noodlottig gewond. Die oorblywende drie is in hegtenis geneem.” Russel Meiring, woordvoerder van ER24, sê by paramedici se aankoms op die toneel het hulle die verdagte in die pad voor die Jeep aangetref. Hy het ŉ skietwond aan die kop gehad. “Die man is op die toneel dood verklaar,” sê Meiring. Meiring sê die huiseienaar het ernstige beserings opgedoen en is per ambulans na ŉ nabygeleë hospitaal geneem. Die polisie het drie ongelisensieerde vuurwapens en ammunisie in die verdagtes se besit gevind. “ŉ Voorlopige ondersoek het aan die lig gebring dat die Jeep na bewering verlede jaar in die Brackendowns-gebied gekaap is en dat dit vals nommerplate het.” Lt.genl. Elias Mawela, die provinsiale polisiekommissaris in Gauteng, het die polisie en sekuriteitsmaatskappye geloof vir hul goeie samewerking, wat daartoe gelei het dat die verdagtes hul rieme styfgeloop het. Die verdagtes sal na verwagting Dinsdag in die landdroshof in Johannesburg verskyn op aanklag van poging tot huisroof, poging tot moord, die besit van ŉ gekaapte voertuig en die besit van ongelisensieerde vuurwapens en ammunisie.